**Povzetek revizijskega poročila *Pravilnost dela poslovanja Občine Dornava***

Računsko sodišče je revidiralo *pravilnost poslovanja Občine Dornava v letu 2017 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.* Cilj revizije je bil izrek mnenja o pravilnosti poslovanja Občine Dornava v letu 2017 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.

Računsko sodišče je o pravilnosti dela poslovanja Občine Dornava v letu 2017 izreklo *mnenje s pridržkom,* ker občina ni poslovala v skladu s predpisi in pogodbenimi določili v naslednjih primerih:

* obrazložitve proračuna občine za leto 2017, obrazložitev splošnega dela zaključnega računa proračuna občine za leto 2017, poročilo o doseženih ciljih in rezultatih za leto 2017 ter Poročilo o polletni realizaciji proračuna Občine Dornava za leto 2017 niso popolni; župan ni določil obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti; ni mesečno načrtovala likvidnosti proračuna; župan je prepozno poročal občinskemu svetu o izvrševanju proračuna v prvem polletju 2017 tekočega leta ter poročilo ni bilo popolno;
* v dveh primerih je oddala prostore v najem za nedoločen čas;
* s sklenitvijo pogodb je prevzela za 70.707 evrov obveznosti, za katere v času sklenitve pogodb ni imela zagotovljenih sredstev v proračunu občine (v letu 2017 je izvajalcema plačala 69.797 evrov); z izdajo naročilnice je prevzela za 1.150 evrov več obveznosti, kot je imela načrtovanih sredstev v proračunu; prevzela je obveznosti v znesku 250 evrov za dela, ki niso bila naročena z naročilnico; po sklenitvi aneksov zaradi podaljšanja roka za dokončanje del ni pridobila bančnih garancij za dobro izvedbo pogodbenih obveznosti s podaljšanim rokom veljavnosti; v treh primerih pred sklenitvijo pogodbe od ponudnika ni pridobila izjave oziroma podatkov o udeležbi fizičnih in pravnih oseb v lastništvu ponudnika; pri plačilu obveznosti iz proračuna ni upoštevala zakonskih plačilnih rokov;
* objave javnih razpisov in razpisne dokumentacije na področju športa in na drugih področjih niso vsebovale vseh obveznih sestavnih delov; zapisnika o odpiranju vlog in predloga prejemnikov sredstev na področju športa in na drugih področjih niso podpisali vsi člani strokovne komisije; enemu prejemniku na drugih področjih delovanja je dodelila in izplačala sredstva v znesku 6.500 evrov, ne da bi prej izvedla javni razpis in ne da bi sklenila pogodbo o dodelitvi sredstev; župan ni sprejel sklepa o začetku postopka za izbiro kulturnih programov in projektov; občina je določila razpisna roka za prijavo na javna razpisa na področju kulture, ki sta bila krajša od enega meseca;
* s sklenitvijo dogovora o obročnem plačilu obveznosti se je dolgoročno zadolžila v skupnem znesku 159.473 evrov (izplačila v letu 2017 v skupnem znesku 57.029 evrov) pri gospodarski družbi zasebnega prava in ne da bi upoštevala postopke zadolževanja občin ter se zadolžila za tekoče odhodke v znesku 14.979 evrov; v odloku o proračunu občine za leto 2017 ni določila obsega zadolževanja pravnih oseb javnega sektorja na ravni občine; ni v celoti izvajala nadzora nad zadolževanjem pravnih oseb javnega sektorja na ravni občine; Ministrstvu za finance ni poročala o pravnem poslu, ki po vsebini pomeni zadolžitev občine.

Računsko sodišče je Občini Dornava podalo *priporočila* za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 12. junija 2019